
ВЪВЕДЕНИЕ

За периода 2007-2013 г. община Божурище се развива с високи темпове. Близостта със столицата и благоприятните климатични условия предполагат развитие на туризъм, въпреки неразвитата инфраструктура за настаняване .
Програмата за развитие на туризма в община Божурище е разработена в съответствие с: Националната концепция за пространствено развитие, Национална програма за развитие България 2020, Национална стратегия за устойчиво развитие на туризма, Стратегически план за развитие на културния туризъм в България
Основната цел на програмата е да формира устойчива политика за развитие на туризма в Община Божурище, като част от ЛоКуС „Велика София” и Метрополия София. Наблегнато е на полицентричния модел за развитие и е съобразена с ТДР 2020 на ЕК. В програмата са отчетени данни, предоставени от НСИ и географско-икономическите характеристики на общината.
Изложен е кратък географски и социално икономически преглед на общината по данни от 2011 г. на НСИ,  в общата част на програмата. Специалната част отразява целите и приоритетите за развитие на туризма в общината. 
Отчетена е липсата на места за настаняване, атракциони и събития, които биха привличали туристи. 

Програмата може да бъде адаптирана към бъдеща Стратегия за интелигента специализация с оглед на заложените дейности насочени към образование и възпитание и утвърждаване на навици, насочени към опазване на околната среда и изграждане на устойчиви екосистемни връзки.

Ресурсното осигуряване на програмата е съобразено с финансовия, организационен и кадрови  потенциал  на  общинската администрация,  възможностите за привличане на външно финансиране, основно чрез европейски и други донорски програми, както и ползване на услугите на външни експерти, организации и заинтересовани страни. 

Програмата за развитие на туризма в община Божурище е със срок на действие до края на 2020 г. и е съобразена с програмния период на ЕК.
I. СЪСТОЯНИЕ, ВЪЗМОЖНОСТИ И ПРЕДИЗВИКАТЕЛСТВА ЗА РАЗВИТИЕТО НА ТУРИЗМА В ОБЩИНА БОЖУРИЩЕ
1. Обща характеристика на общината

Местоположение и граници
Община Божурище е разположена западно от София, в непосредствена близост до столицата. На североизток граничи с община Връбница, на югоизток - с община Банкя и Люлин, на юг - с общините Перник и Брезник, на север - с община Костинброд, на запад - с община Сливница. Община Божурище попада в т.нар. Локална културна система (ЛоКуС) „Велика София”, която система предполага възможност за развитие на интегрирани проекти и събития в рамките на целия ЛоКуС.
В  геоморфоложко отношение територията на общината заема западната част на Софийското поле. Теренът има преобладаващ хълмисто-равнинен характер, като средната надморска височина на района е 770 метра.
Климатът на общината е умерено-континентален. Средната годишна температура в района на общината е около 10° С. Зимата е сравнително студена със средномесечна температура 2, 6 С. Лятото е топло със средномесечна температура за м. юли21°С.

Средногодишният валеж на територията на общината е в границите около 638 mm - неравномерно разпределен по сезони - пролет 207 mm, лято 195 mm, есен 133 т mm  и зима 103 mm.

Средногодишните изпарения са 498 mm, което обуславя района с високо сумарно изпарение.

Преобладаващите ветрове са западни, в малка степен североизточни и северозападни и югозападни. През една трета от дните в годината преобладава тихо време - при средна скорост на вятъра под 1 м/сек.

На общинска територия са формирани два основни типа зонални почви: черноземни смолници, заемащи равнинните части на терена и канелени горски почви по хълмистите участъци.

През територията на общината протичат незначителни водни потоци- реките Величка, Гурмазовска и Пожаревска. Съществуват З броя микроязовира с обща площ 156 дка.

Общата площ на общината (143 хил.дка) е под средната за общините в страната (420,5 хил.дка), и в Софийска област (321 хил.дка). Общината заема 0,128 % от общата територия на Република България.
Гъстотата на населението 55 чов/км2 е под средната за страната (70 чов/км2), много по-ниска за Югозападния район (103 чов/км ) и значително над област Софийска (37 чов/км2). 

В обхвата на общината са включени 10 населени места - гр.Божурище и 9 села. След 2011 г. на територията на общината функционират 3 кметства - Пролеша, Хераково, Храбърско, с избрани пряко от населението кметове. След избор от Общинския съвет са назначени 3 кметски наместници: 1- Пожарево, 1- Гурмазово, и 1 - Златуша, Росоман, Делян, Мала Раковица.

По данни на НСИ населението на общината наброява 8473 човека, в т.ч. 4129 - мъже и 4344 - жени. Населението в общинския център гр.Божурище е 5619 човека - 66,3 %. Град Божурище се включва към много малките градове , а селата в общината са предимно малки и много малки.
Място в регионалната йерархия. Връзки, структура, категория
Община Божурище е включена към Софийска област съгласно административно-териториалното устройство на Република България (Указ № 1 на Президента на републиката от 05.01.1999 г., ДВ, бр.2/08.01.1999 г.).
В настоящия си обхват общината е създадена през 1978 г. (Указ № 2295 на ДС от 22.12.1978 г. за определяне седалищата и състава на общините в НРБ, ДВ, бр.101/26.12.1978 г.). Град Божурище е обявен от село за град през 1997 г. (Решение на МС №786/11/08.1997г.)
Съгласно Закона за регионалното развитие  Софийска област на територията на която е община Божурище, както и областите София (Столична община), Благоевград, Кюстендил и Перник се включват към Югозападния район за планиране.

Съобразно Национална концепция за пространствено развитие на България град Божурище и територията на общината попадат в агломерационния ареал на София в зоната на силно моноцентрично влияние на столицата.
Категорията на община Божурище е определена на основание Заповед № РД-02-14-2021 на Министерството на регионалното развитие и благоустройството от 14.08.2012г. (ДВ, бр.66 от 28.08.2012 г.) е 3-та. Населените места в общината са следните категории: Божурище - 3-та, Пролеша, Хераково, Храбърско и  Гурмазово - 6-та, Пожарево-7-ма, Златуша, Росоман, Делян и Мала Раковица - 8-ма. 

Съгласно Национална концепция за пространствено развитие на България и Закона за регионалното развитие, град Божурище е град от 5 ниво.
Местоположението на община Божурище предопределя интеграционно значимите й взаимовръзки със София - инфраструктурни, икономически, социални, както и със съседните общини - Костинброд, Сливница, а в по-малка степен Перник и Брезник.
Общата площ на общината 143,051 кв.км представлява 2,02% от територията на Софийска област. 
Сравнителният анализ показва висок относителен дял на земеделската площ -72,9%  от общата (спрямо 57,4 % за страната, 42,8% за югозападен район и 43,5% за Софийска област). Твърде висок е относителния дял на обработваната земя от общата земеделска 92874 дка - 86% - при 78% за страната, 60% за югозападен район и 61,2% за Софийска област. Това предполага, че земеделските земи на община Божурище следва да бъдат оценявани като очертаващ се приоритет в нейното бъдещо развитие, свързано с бъдещото формиране на модерен аграрен сектор. Липсата на поливни земи е недостатък, който трябва да се отчете при разработване стратегия за развитие на земеделския сектор. Общината има най-нисък относителен дял спрямо страната, югозападен район и Софийска област на площ водни течения и водни площи - 0,7% от общата територия.
Обработваемата земя в земеделските територии, посочена по-горе, е с обща площ 92874 дка. Най-голям дял заемат нивите - 80009 дка - 86,1%, трайните насаждения - 240 дка площ - 0,25%.
Земите по § 4 от Преходните и заключителни разпоредби на Закона за собствеността и ползването на земеделските земи са с обща площ 1264 дка, разположени в землищата на селата Пожарево, Златуша, Делян, Росоман, М.Раковица, Хераково и Храбърско и формиращи 1960 имота.
Мерите и пасищата заемат площ от 8639 дка.
Горските територии включват площ от 21194 дка или 20,6% от общата територия на общината. Залесената площ е 8640 дка, разположена главно в землищата на селата от Росоман до Делян - общо 7105 дка. Общата залесена площ от 8640 дка е 6,04% от територията на общината, а т.н. "лесистост на територията" е много ниска спрямо тази за страната -31,7%.
Територията на населените места и другите урбанизирани територии обхваща 11008 дка - 6,6% относителен дял спрямо 4,1% за България, 4,6% за югозападен район, 4,4% за Софийска област. Изградените вилни зони са с обща площ 1264 дка.
Вследствие на възстановяването на собствеността върху земеделските земи и изпълнението на Закона за собствеността и ползването на земеделските земи (ЗСПЗЗ) и на възстановяване на собствеността по Закона за възстановяване на собствеността върху горите и земите от горския фонд (ЗВСГЗГФ) на територията на общината са установени следните видове собственост:
Частна собственост са 83 952 дка или 58,7% от общата територия на общината, в т.ч. 79500 дка земеделски земи.
Държавна собственост са 24 099 дка (16,8% от територията на общината) - Държавния горски фонд; Държавния поземлен фонд; част от територията на населените места; териториите за добив на полезни изкопаеми; преобладаващата част от териториите на водните течения и водните площи; републиканската пътна мрежа и др.
Общинска е собствеността върху 8910 дка земя - общински поземлен фонд, включващ ниви, трайни насаждения, мери и пасища, както и полски пътища и прокари, земи по чл.19 от ЗСПЗЗ, част от населените места, язовири, общинската пътна мрежа и др.
Религиозни организации имат собственост върху 158 дка земеделски земи -0,11% от територията на общината.
Общината разполага с благоприятни почвени и климатични условия. Близостта до столичния град поражда реални предпоставки за целево отдаване под наем или аренда на земеделски земи за развитие на интензивно селскостопанско производство.

Техническа инфраструктура

Техническата инфраструктура обхваща материално-техническите мрежи и съоръжения на четири основни инженерни системи: транспортна; енергийна; водостопанска;  съобщителна. 

Транспортна инфраструктура 
Географското разположение на община Божурище й предоставя възможността да попада в пряка и косвена зона на влияние на два от петте общоевропейски транспортни коридора, преминаващи през територията на страната ни /ОЕТК №4 и ОЕТК №10/. ОЕТК  №10- Залцбург - Любляна - Загреб - Белград - Ниш - София /Димитровград - Истанбул по коридор №4/ провежда международните транспортни потоци между Европа, България и Турция / Гърция посредством българския участък Калотина-София- Пловдив-Свиленград, като осигурява връзка между Европа и Азия. Близостта или преминаването на ОЕТК №10 през общинска територия я поставя в идеално разположение да се обслужва пряко от бъдещата автомагистрала. ОЕТК №4, предвиден да провежда международните потоци между Румъния, България и Гърция посредством българския участък Видин-София-Кулата в западната част на страната ще бъде в близост до територията на общината и ще оказва благоприятно въздействие.
Предимство на общината е близостта й до Столичния град - 15 км до центъра (5 км до Люлин и Банкя, както и части от район Връбница) с всички възможности за включване в националната транспортна мрежа с всички видове транспорт и най-бърз достъп до различни точки от страната. Същинското транспортно обслужване на общината се осъществява от първокласния път І-8 София-Калотина, който преминава в северната част от територията на общината /12 км/. Агенция "Пътна инфраструктура" предвижда до 2016 г. пътя да бъде изцяло трансформиран през територията на община Божурище по ново трасе, т.нар. „червен пунктир” във високоскоростен път с връзка в северната тангента на столицата.

Предвижда се удължаване на трасето на бул. „Тодор Александър” до територията на изграждащия се „Мехаелектронен и електротехнически парк” от НК „Индустриални зони”, което предполага увеличение на мобилността през територията на общината.

Третокласният път III- 638 свързва общинския център и селата Гурмазово-Пожарево-Росоман-Златуша-Делян в югозападна посока с област Перник и община Брезник с дължина на територията на общината 20 км.

Булевард "Европа" е главна улица на гр. Божурище, а улиците "Г. Бенковски" и  "Христо Ботев" събирателни. В града няма ясна планова система за паркиране с изключение на ЦГЧ. Интензивността на връзките на общинския център със Столичния град е доста висока - 86 бр. автобусни и 52 бр. връзки с бус по маршрутни разписания. Връзките  на  общинския  център със селата са сравнително добре организирани. Съобразени са с потока пътуващи ученици и работещи, големината на населените места, връзки с ж.п. транспорт и др. 


Незначителен дял в транспортното обслужване има и спирката на ж.п. линията. София-Банкя, която се използва от жители на общината, работещи в столицата и част от военните, работещи в поделенията на територията на общината. Обмисля се проект за изграждане на нов метро лъч по открит способ във връзка с нерентабилността на линията София - Банкя и проекта за „Мехаелектронен и електротехнически” парк .


Общата оценка на състоянието на транспортната система е задоволително. Пространствената организация позволява бърз достъп от всички населени места до центъра, а от него и до Столицата.


Известни проблеми в  транспортното  обслужване  се  създават  от  състоянието на пътищата в определени периоди - при зимните условия и преди провеждане на текущ ремонт. Не е добра маркировката на всички ІV-то класни пътни участъци. Липсва значителна част от знаковото стопанство по ІV-то класна пътна мрежа и в населените места.


Енергийна инфраструктура

Община Божурище е захранена с електроенергия от общата електроенергийна система на страната посредством подстанция в гр.Божурище с трансформация на напрежението 110/20 Кв. Трансформаторите в подстанцията са 2 бр., които чрез 7 бр. въздушни електропровода с работно напрежение 20 кW и обща дължина 75 км захранват общо 56 трансформаторни поста в населените места. Кабелната мрежа 20 кV е с обща дължина 12,5 км.
Всички населени места от общината са електроснабдени. Мрежата средно напрежение е в сравнително добро състояние. Мрежата ниско напрежение е с обща дължина 107 км, в т.ч. 5,5 км кабели ниско напрежение.
На територията на общината има 936 стълба на магистралните електропроводи. Подземните магистралните електропроводи са 21бр. с обща дължина 12,5 км.
Така изградената ел.преносна мрежа покрива нуждите за производствена дейност и битовите абонати в общината.

В общината са изградени два малки фотоволтични парка, като географските характеристики благоприятстват разполагане на фотоволтици и вятърни генератори.
Газоснабдяване
Общинският център гр.Божурище е едно от първите газифицирани селища в страната още през 1999 година.
Изградена е газоразпределителна мрежа с обща дължина 24 км., предоставяща възможност за газифициране на 1700 домакинства, големи производствени структури и обществени сгради. Броят на присъединените домакинства към момента е 837, а стопански потребители 34 броя. Газификацията на общинския център и реалната перспектива за газификация на съседните селища е особено предимство, пряко влияещо на изключителния инвеститорски интерес и промяна цените на недвижимите имоти и земята в района.

Водостопанска система 

Община Божурище не е богата на водни ресурси. Водоснабдяването се осъществява посредством сондажни кладенци, помпени станции и каптажи с напорни резервоари.
Населените места в общината се водоснабдяват от  13  броя водоизточници. Чрез софийската "ВиК" се подават 7 л/сек. Към всяко населено място са изградени напорни резервоари, не се използва в с. Пролеша. Помпените станции са общо 10 броя.

Дължината на външната водопроводна мрежа е общо 38 км. От нея 45,4% е етернитово изпълнение, 44,2% - стомана и 5,6% - тръби РVС. С изключение на изпълнената от РVС тръби, останалата е изградена основно до 1980 г. и е твърде амортизирана с наличие на сериозни загуби при преноса на вода.
Вътрешната водопроводна мрежа е с обща дължина около 57 км, в основната си част етернитова - 87 %, въведена в експлоатация главно преди 1980 г. 

Тези данни сочат необходимостта от обновяване, рехабилитация и подмяна с нов тип РVС на изградената външна и вътрешни водопреносни мрежи. 

Селата Делян и Мала Раковица не се инкасират поради пресъхване на каптажите. 
Канализация
В общината частично изградена канализационна мрежа има в Божурище, Гурмазово и Храбърско. Общата й дължина е 5,7 км. Отпадните води се заустват към речни корита и дерета. Липсва пречиствателна станция за отпадни води. Необходимо е проектирането на цялостната канализационна мрежа за града и прилежащите по-големи села. Общината е внесла в МОСВ предпроектни проучвания и е обособила терен в град Божурище за изграждане на пречиствателна станция, с възможност да поема отпадните води по направления - Пожарево - Гурмазово - Божурище; Хераково - Пролеша - Божурище и Храбърско - Божурище.
Съобщителна система

През територията на общината преминава оптичен кабел за Р. Сърбия и западна Европа.

В общината функционират 3 бр. аналогови централи с монтиран капацитет 4200 номера. Постигната е телефонна плътност - 28/100 жители. Телефонните централи са в гр.Божурище, с. Пролеша и с. Храбърско.
Дължината на телефонната мрежа е 48 км. Всички населени места от общината са телефонизирани.
Общината има сравнително добро покритие на GSМ, но с проблеми е село  Пожарево, които предстои да бъдат решени от мобилните оператори в рамките на 2014г.

В общината няма изградена система за предоставяне на широколентов интернет. Ползване на интернет и компютри е около средното за страната по данни на НСИ за 2011 г.
Социална инфраструктура
Социалната инфраструктура обхваща: образование, здравеопазване, култура и изкуство, физкултура и спорт, държавно управление и неправителствени организации.
Пазарните подсистеми включват: търговия, ремонт на коли и битова техника, други услуги, финанси, кредит и застраховане.
В туристическата инфраструктура попадат базите за подслон и агенциите за пътуване и туризъм.

Инфраструктура на образованието
Развитието на системата образование съответства на демографската структура и процеси. В общината понастоящем функционират общо две училища :
Основно училище с около 75 ученика и Средно образователно училище - с около 600 ученика.
В общината детските заведения са две: ОДЗ"Буратино" и ОДЗ"Детелина" с филиал в с.Храбърско с общо 396 деца, в 11 целодневни и 2 яслени групи. Пълнотата на групите е в рамките на нормата. Общинската администрация е сериозно ангажирана с проблемите на образованието. При финансирането на учебните заведения се прилагат принципите на делегираните бюджети, подпомагани от спонсори и помощи от настоятелствата.
Реална заплаха за общината е намаляването на броя на учениците в селата на общината. Две училищни сгради не се използват - закрити са. 

Общината има проекти за обособяване на гр.Божурище и като студентско градче, с колеж по публична администрация, както и с посрещане в най-близко време на Факултета по ветеринарна медицина на Лесотехническия университет в базата на едно от бившите военни поделения.

Инфраструктура на здравеопазването

Система "Здравеопазване" е развита само в частта си доболнична помощ. Населените места са покрити с лекарски практики, които са съсредоточени в бившата общинска поликлиника и бивши селски здравни служби по селата. Общо лекарските практики са 6, стоматологични практики - 7 и една общинска поликлиника с клинична  и рентгенова лаборатория.
Общината се обслужва от звено "Спешна медицинска помощ"- гр.Костинброд, което не е достатъчно ефективно поради отдалечеността и относително големия район на обслужване.
Съществуващите нормативни пречки не дават възможност за сформирането на собствено звено за "Спешна медицинска помощ".
Направени са първите успешни крачки със създаването на лекарска практика, осъществяваща денонощна неотложна медицинска помощ за всички граждани.
Особено полезна е дейността на общинската поликлиника, в която работят специалисти по кардиология, хирургия, неврология, очни болести, ендокринология, ортопедия, ехографист и рентгенолог,  педиатрия и др. В поликлиниката функционира модерна лаборатория с регионално значение.
Инфраструктура на културата

Местоположението и ранга на община Божурище до голяма степен определя спецификата на функционирането и развитието на системата "Култура", която се характеризира с определена специфика. Близостта до София, съществувалите културно-битови пътувания са довели до модел на развитие, който включва само традиционния обект - народно читалище. В общината те са пет, като едно от тях е в общинския център, а другите са в селата: Хераково, Храбърско, Пролеша и Пожарево.
В развитието на инфраструктурата на културата основно вниманието следва да се насочи към утвърждаването на реалната възможност читалищата да се превърнат в партньор за решаване на редица неотложни социални проблеми на общността чрез предоставяне на социални услуги като обучение и специализирани програми за стимулиране на социалната и икономическа активност на отделните общности и групи. Тя следва да се обвърже с по-нататъшното консолидиране на фолклорните традиции на населението, обуславящо се от преселници от много краища на България.
Забравените традициите в авиацията – през миналия век в Божурище е възникнало самолетостроенето като важен структурен национален отрасъл, могат да бъдат възстановени чрез „възстановяване” на националната памет и изграждане на цялостен комплекс от атракции и музейни експозиции, свързани със самолетостроенето. Създадени са първото българско летище, военно училище, работилници за производство на български самолети, школа и инфраструктура за ПВО.
През 2011 година, община Божурище придоби в собственост от МО два терена на площ от 79 дка и 33 дка, представляващи бивше поделение „Орлите”, част от площта на които е  залесена с дървета на възраст над 80 години. 
Запазена е изградената инфраструктура, която включва: три масивни сгради с РЗП над 2000 кв.метра, други спомагателни сгради, помпена станция, трафопост, алеи, мост, бивше стрелбище  и др. Двата терена са с изградена плътна ограда и с възможност за осигуряване на охрана.
Община Божурище планира изграждане на уникален музеен атракцион, който ще представлява и центъра на град Божурище, вписвайки се в концепцията за Плана за развитие на централна градска част. Могат да бъдат  разположени реални експонати на свалени от въоръжение самолети, създаване на туристически център, експозиции на материали, авиомодели, документи и др. свързани с българската авиация. Сграденият фонд позволява и ситуиране на клуб по авиомоделизъм, както и провеждане на редица тематични събития, като в парка има възможност да се разположат и търговски заведения с цел само-финансирането му. 

Регламентите на ЕК за периода 2014-2020 г., Териториален дневен ред 2020  и националната програма за развитие на културния туризъм, определят акцент на междукултурния обмен и сътрудничество. Община Божурище попада в Еврорегион „Нишава”, а от 2012 г. успешно си сътрудничи с община Сурдулица, с която изпълнява общ проект по програма за трансгранично сътрудничество България - Сърбия.
 Следователно разполагането на различни атракции на открито, заедно с провеждане на  различни фолклорни, музикални фестивали, пленери на изкуството и др., могат да осигуряват туристи през цялата година, привлечени от етнографски и културни събития, в изпълнение на Програмата за развитие на културния туризъм.
Спортна инфраструктура 

Освен от физкултурните салони и дворове в училищата системата е представена и от:  конна база, игрище за плажен волейбол, фитнес център, футболни игрища в с.Хераково и  с.Храбърско . Има регистриран 1 спортен клуб, развиващ следните видове спорт - волейбол, джудо, сумо, самбо, таекуондо, мини футбол, канадска борба. За насърчаване и развитие на дейностите по физическа култура и спорт, въпреки кризата, Общината заделя от бюджета си средства, но те са крайно недостатъчни. Трудно се поддържа изградената спортна база. 
Конно-спортната база е отдадена на концесия. Базата предоставя отлични възможности за развитие на конния спорт - потвърждение е традиционния години наред, турнир по прескачане на препятствия на ФЕИ за югоизточна Европа.

Общината отчита нуждата от подобряване на партньорските отношения между местните власти и всички организации, отговорни за постигане на главната стратегическа цел в Националната стратегия  за развитие на физическото възпитание и спорт в Република България 2012-2022: „Утвърждаването на физическото възпитание, спорта и социалния туризъм като средство за подобряване на здравето и физическата годност на населението, максимално разширяване дела на обхванатите в организирания спорт за всички от разнообразни социални групи, както и издигане на спортния престиж на нацията на световно равнище”. Съобразно това са подготвени редица проекти за изграждане и реновиране на игрища и спортни площадки с цел осигуряването на по-качествена среда за живот, работа и отдих на населението, основен  елемент от която е създаване на достатъчно зони за активен спорт и отдих и възпитание на физически, а от там и на граждански активно поколение. Провеждат се различни спортни празници, състезания и други прояви, като: състезания по плажен волейбол и тенис, конен спорт, футболни мачове, спортни прояви в училището и детските градини, велокрос и др.
2. Икономически характеристики
Анализът на сектор "Икономика" показва, че в общината няма изявен водещ отрасъл в общинската икономика. Като цяло преобладават производствени структури в леката промишленост - главно преработвателна - на дърво, фасонирани дървени изделия, кухненска и мека мебел; хранителна преработка на сурово кафе; печене на ядки; мелници - 2 бр.; производство на ветеринарно-медицински препарати, перилни и почистващи препарати, дезинфектанти, хотелски консумативи. Характерно е обособяването на малки индустриални зони на територията на бившите стопански дворове в общинския център и селата: Пролеша, Хераково, Гурмазово, Храбърско. Слабо застъпена е шивашката промишленост,  преработката на метали и производство на метални изделия, сглобяване на ПВЦ-дограма, капачки за хранително-вкусовата промишленост, кашони от велпапе и др. Хранително вкусовата промишленост е представена основно от две предприятия.

В общината е формирана структура за преработка и оползотворяване на отпадъци от хартия и пластмаси, които подлежат на рециклиране,  като е добре да бъде изведена в промишлената и складова зона в югозападния край на Божурище. Има леярна за цветни метали за производство на камбани и църковна утвар. На този етап липсват големи производствени структури с изявен национален ефект и значителен брой персонал. Преобладават малките фирми с персонал до 10 човека, сравнително малко са тези с персонал до 50 човека и единици с персонал до и над 100 човека. 

Тенденцията за фалиране на фирми, характерна за последните 4 години е валидна и за община Божурище. Видно за периода 2009/2013 г. е налице бързо намаляване броя активни субекти, вписани по Булстат на територията на общината, които по форма на собственост са предимно частни. Също така имат и затруднения с плащане местните данъци и такси, което е голям проблем за работата на общината.

На територията на общината услугите са сравнително добре развити. Търговската дейност се осъществява в над 75 търговски обекта за хранителни стоки и заведения за обществено хранене. Финансовите институции са представени от две банки.

Логистиката е сравнително добре развита – на територията на общината се намира най-големият за страната логистичен център, както и някои по-малки, основно в общинския център. В град Божурище е разположено и най-голямото в страната търговско представителство в автомобилния сектор с шоурум и автосервиз.
Близостта до София, наличието на сравнително добра инфраструктура привлича инвеститори, които търсят подходящи терени за развитие на производствени мощности. 

Министерство на икономиката през 2009 г. създаде Национална Компания „Индустриални зони” ЕАД (НКИЗ) като мярка за ограничаване на отражението на финансовата криза.
 Целта е компанията да допринесе за стабилното икономическо развитие на страната чрез насърчаване на инвестициите и подобряване на техническата инфраструктура.

 Предвижда се в индустриални зони да се привличат високопродуктивни и експортноориентирани инвестиции. Високотехнологичен парк с център за трансфер на технологии и бизнес инкубатор предвижда да създаде „Национална компания индустриални зони” ЕАД (НКИЗ) до гр.Божурище.

Дружеството е със 100% държавно участие в капитала и развива няколко проекта за индустриални зони в страната.

Високотехнологичният парк ще предложи подкрепа на бизнеса, предоставяйки услуги в няколко основни насоки, сред които информационни технологии, науки за живота, нанотехнологии, роботика и механика.

В капитала на компанията са апортирани близо 3000 дка, с възможност за още 1000 – бивши имоти на МО.

Анализът на поземлените ресурси характеризира общината като такава с наличен ресурс, благоприятстващ развитието на отрасъла селско стопанство. Земеделските територии са 107052 дка – 74.8% като са намалели от 2005г. 109565 дка - 76,58 % от територията на общината. Обработваемата земя е 73520 дка - 68,7 % от земеделската земя - показатели и в двете направления, надвишаващи средните за страната, ЮЗП и София област.
Според вида на собственост земеделските земи се разпределят както следва: 76120 дка (71,1 %) частна собственост, 2830 дка - държавна, 13870 дка - общинска.
Обработваемата земя е предимно ниви  - 73330 дка - 99,7 % от цялата земя която се обработва и трайни насаждения 190 дка-0,26%. 

По статистически данни балансът по видове територии и начин на трайно ползване е показан по землища на населените места в  Приложение 1.
В резултат от реформите в селското стопанство - ликвидиране на едрите форми на стопанисване на земята и на животновъдните комплекси, е налице значителен спад в поголовието на селскостопанските животни. На настоящия етап всичко е съсредоточено в частни фамилни стопанства.
Площта на горския фонд на общината е 21972 дка - 15,3 % от общата територия, в т.ч. и горите създадени върху земеделски територии. Стопанисва се от Държавно лесничейство "София", обособен Горскостопански участък "Сливница". Територията на лесничейството се намира в Мизийската горско-растителна област, Крайщенско-Ихтиманска подобласт.
3. Туристическа характеристика  
Град Божурище е един от най-младите градове в страната, обявен за такъв с решение на Министерски съвет от 11 август 1997 г.
Многото диви божури в поляните около него определят името му. Две следи от миналото, оказват голямо влияние за развитието на днешния град Божурище.
Преди 116 години, с Указ №2 от 2 януари 1897г. на княз Фердинанд се постановява учредяването на военно конно - ремонтно депо в землището на село Гурмазово, което да обслужва младата българска армия. Почти едновременно с конезавода израстват домовете на търговци, занаятчии, работници, които са и първите заселници на Божурище. Традицията в коневъдството продължава и в наши дни с отглеждането на расови състезателни коне и организирането на регионални, национални и международни състезания по конен спорт.

Уникалността на Божурище от гледна точка на потенциал за развитие на туризма се заключава в следните направления: авиация и самолетостроене; творчеството на Д.Казаков; етнографски и фолклорни традиции; спортен и развлекателен туризъм – традиции в коневъдството и изградена конна база, традиции в редица спортове и налични изградени бази(плажен волейбол, тенис, сумо, футбол,  бойни спортове и др.); селски туризъм - едновременно: близост със София и екологично чиста и запазена природа.

Общината не разполага с почти никаква туристическа среда, въпреки, че може да се превърне в предпочитана близка дестинация за туристи от София.

Необходима е целенасочена подкрепа в изграждане на допълнителни бази за развитие на спорта, атракции и инфраструктура за увеличаване посещаемостта в селата, с което да се създаде възможен пазар за обособяване места за настаняване, като: къщи за гости, хотели и др. В общината не е развита инфраструктурата свързана с предоставяне на разнообразни условия за забавление, като в следващия период трябва да се отдели особено внимание на изграждането на различни видове атракциони в общинския център и по селата. Следва да се поощри ползването на велосипеди, като за целта да се проектират и изградят интегрирани мрежи. 
Етнографското и фолклорно наследство е основно представено чрез читалищна дейност, но всичките читалища се нуждаят от значителна финансова подкрепа, особено по селата. Организираните фолклорни събития нямат представителен характер с национално или международно значение, основно поради липса на изградени зали, площади, амфитеатри и др. съоръжения, позволяващи събирането на множество хора. Липсва изцяло изградена съпътстваща инфраструктура, свързана с услуги и търговска дейност именно поради неразвита атракционна инфраструктура, която де се превърне определена територия в привлекателна.
Община Божурище поради липса основно на финансови средства не развива дейности свързани с презентация на изобразителни изкуства, организиране на изложби и др.подобни събития. В сградата на НЧ „Хр.Ботев 1934 г.” регулярно се експонират картини на различни художници, но това е крайно недостатъчно.
Предпоставки за развитие на културен туризъм с оглед творчеството на Димитър Казаков - НЕРОН и историческото наследство в областта на авиацията и самолетостроенето.

Културното наследство на Димитър Казаков-НЕРОН

Историята на общината е свързана и с живота на цяла плеяда художници, работили и творили тук, най-известният, сред които е Димитър Казаков-Нерон. 


Димитър Казаков (наричан Нерон), български художник, е роден на 22.06.1933г. в село Царски извор, Великотърновско. Детството му е белязано от мизерията на осиротялото семейство (бащата почива, докато Димитър е още невръстен), от непосилен труд, но и от досега с красотата на природата. Тя му дава първия неосъзнат импулс да твори – от глина, от дърво, какъвто материал попадне в ръцете му. На 20-годишна възраст, по изключение, той е приет за ученик в Художествената гимназия в София. Завършва я с отличие. Сетне учи с прекъсвания и презаписвания 7-8 години в Художествената академия, специалност графика. От 1966 до 1972 г. работи в Пазарджик като щатен плакатист в комунални услуги. После със семейството си се премества в софийското село Божурище. За да има сигурен доход, няколко години е художник във военен завод. След това минава на свободна практика, установява се в София. По-малко известен в страната си, отколкото в чужбина, придобива световна слава. Една след друга следват индивидуални изложби в Гърция, Швейцария, Австрия, САЩ, Франция, Испания, Япония, Кувейт… Интересен факт е, че на тогавашните общи художествени изложби Казаков не винаги е допускан, но негови картини винаги пътуват с експозициите за чужбина, представящи родното изкуство. През 1981 г, може би най-тежката в живота му, Казаков е принуден да се откаже от живописта поради астмата, получена на алергична основа от маслените бои. За няколко години се установява в град Сандански с надеждата да се излекува. Работи с несекваща енергия и плодовитост до последния си ден – с акрилни бои, акварел, скулптура, дърворезба, декоративна пластика… Умира в село Божурище на 16.01.1992 г. Казаков е и отличен музикант. Изкушен е и от словото. Пише стихове (приживе поезията му не вижда бял свят, за пръв път негови стихотворения се появяват през 2008 г. във варненското списание „Знаци”), афоризми, крилати сентенции за изкуството, спомени.
 


Авиация и самолетостроене


Божурище  е един от пионерите на българската авиация и самолетостроене. През 1914 година северно от гара София се учредява първата авиационна школа , която в края на същата година се премества в Божурище и се обособява като първи и единствен център за летателни кадри. Тогава тя обслужва целия поток от пътници до построяването на аерогарата до Враждебна и е единственото място до София, в което потоците правят наличието на мъгла почти невъзможно. Интересен факт е, че въздушният поток на това летище създава вълни, които могат да се използват от безмоторни самолети, и само две други летища в Европа могат да предложат подобен атмосферен феномен. На летището са кацали величини от ранга на Херман Гьоринг и са произвеждани българските самолети “ДАР”. През войните летището поема въздушната отбрана на столицата. През 1943 година от него излита Димитър Списаревски за последната си мисия за отбрана на София, от най-масираната атака от страна на английски и американски бомбардировачи, през Втората Световна война.

На това летище са се случвали събития, имащи особено място в историята  на българската авиация в частност и страната ни въобще. Тук е първото аеропланно училище за подготовка на летци у нас. От тук през 1915 г. излита и първият български самолет на младият конструктор Асен Йорданов 
, за когото по-късно самият Нийл Армстронг казва: "Както аз, така и всички останали пилоти сме се учили от Джорданоф на авиация". Пет дни по-късно прототипът е изпитан от държавната комисия и е признат за изобретение и тази дата е началото на българското самолетостроене.
Читалищна дейност – етнографски и фолклорни традиции.
Столетна е историята на селските училища. А през тридесетте години на миналия век се създават първите читалища, превърнали се в люлка на просветните и културните традиции на родния край.
Народното читалище е устойчива културна институция със специфична мисия за съхраняване и развитие на традиционните ценности на нацията. Дълбоката взаимовръзка с миналото, с традициите, с образователния процес, културата и благотворителността е в основата на авторитета на читалищата и тяхното лице пред обществото.
Народно читалище „Христо Ботев 1934” гр. Божурище е основано през есента на 1934г. Основателите му – Георги Апостолов, Димитър Петров, Георги Шопов, Първан Пазов, Кръстан Стоичков и др. били будни, прогресивни и патриотично настроени хора.
В своята многогодишна история читалището е олицетворение на живия дух на божурчани, огнище на светлина и патриотизъм, жива връзка на настоящето с миналото.  Утвърдило се е като място, до което имат достъп всички жители на селището – от най-малките до най-възрастните. Всеки уплътнява свободното време според интересите си, като по този начин се засилва чувството за общност.
Повече от четвърт век читалището осъществява своята дейност в красива сграда в бароков стил, бивше военно казино. Носител е на орден „Кирил и Методий” – ІІ степен и е средище на културния живот в общината.
Най-голямото предизвикателство пред читалището в момента е вписването му в системата на културни институти и организации след приемането на страната в Европейския съюз.
От април 2008г. Настоятелството си е поставило задача да работи така, че сградата на читалището да е отворена от ранна утрин до късно вечер и да е пълна с живот и творчество.
В резултат на усилията за постигане на тази цел се сформираха нови състави и формации, така че хората да имат възможност за избор, за това да искат да бъдат именно в читалището през свободното си време и да им е приятно.
С моралната и финансова помощ от страна на Общински съвет се сформира и заработи Детски фолклорен Ансамбъл „Божурчета” с художествени ръководители Силвия Милушева и Борислав Янков и корепетитор Александър Стоянов. Танцьорите в Общинският Детски фолклорен ансамбъл „Божурчета” са представителна извадка от всички изучаващи хореография в училище и се явяват свързващото звено, което ще допринесе за съхраняването и предаването на фолклорната традиция в нашата община.
Сценичните им изяви на Коледните концерти, Деня на самодееца и Общинския празник на „Божура” им донесоха увереност на сцена, където винаги са посрещнати изключително радушно.
Добили самочувствие и опит през лятото на 2009г малките танцьори бяха на турне в Република Македония, където взеха участие в ІІІ-ти Международен фолклорен фестивал „Разиграно хоро”, който се проведе от 25 до 30 юни в Охрид. От 23 до 27 юни 2011г.  малките танцьори показаха богатството и колорита на фолклора ни на фестивал в гр. Едремит – Република Турция. През 2013 г. спечелиха златен медал на Международен фолклорен фестивал „Нишавски хоровод” в Драгоман.
Ансамбълът е носител  на званието „Представителен ансамбъл на НС на ЦИОФФ – България”. 
Ансамбъл „Божурчета” е участвал в редица местни, републикански фестивали, прегледи и чествания. Децата представиха общината ни на празника на столичната община "Илинден", взеха участие в благотворителен концерт за децата на загинали служители на МО и МВР под патронажа на посолството на Република Армения у нас, взеха участие в  ІІІ Международен фестивал на изкуствата „Утринна звезда” в Банско, където  се класира на 3-то място в своята възрастова категория.
Децата от ансамбъл „Божурчета” са гордостта на община Божурище. 
За да бъдат танцьори със самочувствие, Настоятелството помисли и за това да бъдат подходящо облечени за изявите си. Спечелен бе проект за допълнителна субсидия от Министерство на културата, благодарение на които момчетата и момичетата са с нови шопски и тракийски носии.
 Една от основните читалищни дейности и направления за работа е библиотечната дейност.
Библиотеката заема площ от 273 кв.м. и разполага със „Заемна” с обособен кът за читалня, „Детски отдел” и „Книгохранилище”. Библиотечния фонд възлиза на 22 хиляди библиотечни документа от различни отдели на знанието.Читателите й библиотеката са над 500.
Техническото оборудване на библиотеката позволява читателски запитвания и търсения да бъдат изпълнявани не само по традиционния заемен начин и читалня, а да се търсят ресурси в уеб – библиотеки и специализирани портали, да се работи с електронни 
масиви. Библиотеката е оборудвана с 3 компютърни работни места с неограничена Интернет връзка, с копирна апаратура.
В библиотечната работа и предоставянето на информация за ученици от среден и горен курс вече активно се ползват ресурсите на специализирани български учебни Интернет портали и страници, обмяната на информация и знания в национални и международни форуми.
Стремежът ни е читалището да се превърне в общодостъпен център за библиотечно и информационно обслужване на населението. 

През 2013 г. читалището е определено за ремонт, обновяване и реставрация, вкл. и изграждане на лятна читалня по съвместен проект с община Сурдулица (Сърбия) по програма за трансгранично сътрудничество. Проектът трябва да приключи в рамките на 24 месеца.

Народно читалище „Васил Левски 1923” – с.Хераково е с богати културни традиции още от създаването му. Хората още помнят, а някои от тях са участвали в самодейния театрален колектив, дамския хор, индивидуалните изпълнители на народни песни, както и отличията, спечелени от тях. Сега, в момент на икономическа криза и ограничени финанси, както и пълното господство на електронните медии в обществения живот, макар и по-скромно, читалището продължава да бъде фактор в живота на селото. На доброволни начала се сформира литературно студио „Съхрани българското и родния край”, в което участват бивши активни читалищни деятели с най-разнообразни професии, всички заедно подготвят издаването на стихосбирки. През месец януари 2010 г. се създаде школа за народни танци към читалището с ръководител Силвия Милушева. В школата се записаха 20 млади дейни хора и само за четири месеца те вече усвоиха около 20 различни народни танца. 

По случай 167 години от рождението на Васил Левски на 16 юли 2004 г. беше открита етнографска сбирка към читалището. В нея са изложени 82 експоната, които са дарени от жителите на селото. Не на последно място, читалището добре развива и библиотечната дейност. Макар и с ограничени средства, непрекъснато се обогатява книжния фонд с българска и чужда литература, а през 2009 г. библиотеката кандидатства и беше утвърдена в програмата „Глобални библиотеки”. 

В общината действат и развиват дейност читалища и в селата Пожарево, Храбърско и Пролеша.

Развитието и обогатяването на културния живот е пряко свързан с развитието на туризма в общината, в посока етнография, самолетостроене, култура и изкуства, спортен и рекреационен туризъм.

Община Божурище разполага със сериозна база и възможност, именно чрез реализация на дребномащабни проекти – открити атракции, за превръщането на Божурище в културна дестинация, основно и поради близостта със Столицата и удобните и редовни транспорти връзки. 


Попадайки в ЛоКуС "Велика София", с разнообразната си история на авиацията, етнографска разнообразност, общинска база и терени, развита читалищна дейност, община Божурище успешно може да се превърне в съпътстваща културно-туристическа дестинация на София, в подкрепа кандидатурата на столицата за културна Столица на Европа през 2020 г.

ИЗВОДИ

Видно от приложения SWOT анализ (Приложение 2) община Божурище няма характеристика на туристическа дестинация. Липсват национални паркове, защитени зони, ендемични видове, водни басейни, подходящи за отдих и спорт, подходящ релеф и горски масиви за развитие на планински туризъм. Не са проучени или липсват геотермални и минерални извори. На територията на общината почти няма археологически паметници, старинни сгради, паметници на културата, музеи и др. подобни привлекателни туристически обекти. В тази връзка не са развити хотелиерски и ресторантьорски услуги.  Липсват къщи за гости по селата, питейни заведения, нощни клубове и др., вкл. и в общинския център.

Въпреки близостта със Столицата и сравнително добрата транспортна обезпеченост - пътни връзки и публичен транспорт, общината трябва да търси начини и форми за инвестиции в пътната инфраструктура и в подобряване транспортното обслужване на населението. На територията на общината нямат офиси турооператорски и др. туристически фирми. Няма изградена електронна система за реклама на Божурище. 

На територията на общината функционират два малки хотела – в град Божурище и село Пролеша, които при състоянието на инфраструктурата за туризъм към 2013 г. са достатъчни. 

При изпълнение на предложените в стратегическата част дейности състоянието на инфраструктурата на туризма може значително да се подобри, което от своя страна би създало условия за развитие и на частни бизнеси, свързани с предоставяне на различни туристически продукти. 

В стратегическата част са засегнати форми на туризъм, които са свързани с особеностите на общината и природните дадености. Внимание е обърнато на дейности, насочени към подрастващите и тяхното възпитание. 

За съжаление като цяло българското общество деградира с притеснителни темпове и духовните нужди са почти изцяло заместени от битови и материални потребности, необходими за просто физическо оцеляване. Средата, доминирана от изключително силното централизирано влияние на определени кръгове и групировки съставлява основната заплаха за социално икономическия живот на всеки един български граждани.

II. СТРАТЕГИЧЕСКИ ПЛАН ЗА РАЗВИТИЕ НА ТУРИЗМА В ОБЩИНА БОЖУРИЩЕ




1. Стратегически цели и приоритети
Основна стратегическа цел: Божурище - подкрепящ, устойчив и интегриран културно-туристически  център на Столицата.

Специфични стратегически цели:

1. Развитие на туризма в рамките на ЛоКуС «Велика София»;
2. Прилагане на иновативни подходи за развитие на интегриран туризъм;
3. Развитие на туризма в рамките на Еврорегион „Нишава” и Метрополия София

Приоритети:

Приоритет 1: Културно-исторически туризъм и образователен туризъм;

Приоритет 2: Селски туризъм;

Приоритет 3: Спортно-развлекателен туризъм;
Приоритет 4: Етнографски и фестивален туризъм.

В стратегията основно се набляга на интегрирания модел за постигане на умерен полицентризъм, чрез развиване на връзките между общинския център и селата и съчетаване на приоритетните форми на туризъм. Специфичните цели могат да бъдат разглеждани по отделно, но и в съвкупност, като специфична цел 2 предполага интегрираност в изпълнение дейностите по приоритетните четири форми на туризъм. Дейностите по приоритет 4 към специфична цел 3 също са разгледани във връзка с ползването на иновативни подходи и заедно оказват допълващо влияние на културно-историческия и образователен туризъм с оглед разнообразните дейности по изграждане на различни видове атракции.
Дейности: Културно исторически туризъм, посветен на  творчеството на Нерон; популяризация на историческото наследство на общината, чрез атракции и експозиции, посветени на авиацията и самолетостроенето; образователен туризъм – свързан с горните два типа дейности и възпитателен – насочен към хармонично единство с природата.

С оглед постигане на стратегическите цели са изведени основните инструменти за развитие на туризма по посочените приоритети:
1.1. Специфична цел 1. Развитие на туризма в рамките на ЛоКуС «Велика София»

Приоритет 1: Културно-исторически туризъм и образователен туризъм 


1.1.1.Дейности за запазване и популяризиране творчеството на Нерон
Съобразно националната програма за развитие на културния туризъм общината попада в ЛоКуС «Велика София». Намираща се в зоната на силно моноцентрично влияние на Столицата и с цел постигане на балансирано умерено полицентрично развитие на региона, общинския център, съобразно даденостите – географски, исторически, инфраструктурни, етнографски, успешно може да привлича събития и туристи, които да представят от една страна историческото наследство в областа на авиацията и самолетостроеното и от друга - етнографското многообразие на местната общност, събрало традиции във фолклора, занаятите, приложните и изобразителни изкуства, които са основен приобщаващ елемент на нацията. 
Подкрепата към столицата за избирането й за културна столица на Европа се изразява в развитие на туристическа инфраструктура, без която е невъзможно провеждането дори и на дребни по мащаб събития. 
Общинския център разполага с достатъчно зони, които са комуникационно добре развити и могат да бъдат обект на инвестиционно подпомагане в превръщането им на места, подходящи за провеждане на културни събития, разполагане на различни видове експозиции, свързани с авиацията, тематични арт инсталации и др. 
Развитието на културно-историческия туризъм със значение не само за местната общност и в подкрепа провеждане на различни културни събития, следва да се основава на два важни фактически състава с национално значение: Връзката на Божурище със самолетостроенето и българската авиация и с великия Димитър Казаков.
Творчеството и живота на Казаков са слабо известни сред населението и с течение на поколенията се забравят. Но ярката следа в изкуството, която Нерон е оставил следва да се запази за бъдещите поколения и творчеството му може да бъде привлекателен център за посещения от всички таргет групи.

На територията на град Божурище са запазени няколко негови произведения - стенописи - на ПУ Божурище (площ от 72 кв.), в помещение в блок «Албена» и в помещение на завод «Терем»;  статуя до сградата на общината.

За изпълнение на приоритет 1 във връзка с творчеството и живата на Казаков следва да бъдат изпълнени следните дейности:
1.1.1.1.Реставриране на стенописите;
1.1.1.2.Популяризиране творчеството на Нерон, чрез: изработване на образователни и информационни (флаери, брошури, дипляни), видео материали и др. популяризиращи Д.Казаков; включване на неговото творчество в информационни и рекламни сайтове, презентиращи Божурище като туристическа дестинация за културен туризъм.
1.1.1.3.Организиране дни на Казаков, отбелязвани чрез различни събития: пленери, изложби, конкурси, образователни тематични кръжоци и др., както и съвместни събития посветени на Нерон в рамките на Еврорегион «Нишава».
1.1.1.4.Изработване на общи културни календари с общините от сдружение Център, както и широко медийно отразяване на «казаковите дни».
1.1.2. Дейности за популяризация на историческото наследство на общината, чрез атракции и експозиции, посветени на авиацията и самолетостроенето.
През 2011 година, община Божурище придоби в собственост от МО два терена на площ от 79 дка и 33 дка, представляващи бивше поделение „Орлите”, част от площта на които е  залесена с дървета на възраст над 80 години. 

Запазена е изградената инфраструктура, която включва: три масивни сгради с РЗП над 2000 кв.метра, други спомагателни сгради, помпена станция, трафопост, алеи, мост, бивше стрелбище и др. Двата терена са с изградена плътна ограда и с възможност за осигуряване на охрана. 


В Общинския план за развитие на община Божурище за периода 2007-2013 е предвидено създаването на музей на самолетостроенето и авиацията, който ще бъде част от центъра на град Божурище, вписвайки се в концепцията на Плана за развитие на централна градска част. Ситуирането на подобен атракцион е на единственото подходящо за целта място – гр. Божурище, в което населено място за първи път в най-новата българска история е започнало развитието на българската авиация. Създадени са първото българско летище, военно училище, работилници за производство на български самолети, школа и инфраструктура за ПВО.


Намерението на общината е да се разположат реални експонати на свалени от въоръжение самолети, създаване на туристически център, експозиции на материали, авиомодели, документи и др. свързани с българската авиация. Сградният фонд позволява и ситуиране на клубове по авиомоделни и въздушни спортове, както и провеждане на редица тематични събития, като в парка има възможност да се разположат и търговски заведения с цел самофинансирането му.  За съжаление съобразно проведена кореспонденция с МО българските самолети са унищожени и много трудно ще бъде възстановяване на отделни части или на цели аероплани, за което ще са необходими експертна и финансова подкрепа.


Съвместно със сдружение „Български национален аероклуб”, посредством сключен договор с Регионално сдружение на общини Център ще търсим подкрепа от държавата и от чуждестранни инвеститори за изграждане на музейния комплекс, както и за провеждане на редица събития свързани с авиацията.


Близостта със Столицата, изградената удобна транспортна инфраструктура, както и бъдещите планове, обсъждани с арх. Петър Диков за удължаване чрез открит способ на столичното метро, свързване  на бул. “Тодор Александров” с изграждащата се индустриална зона на НК „Индустриални зони” ЕАД, както и наличието на европейски коридор Е-80, и магистрала „Люлин”, са подходящи комуникационни връзки, които биха превърнали такъв тип музей в една предпочитана и обичана дестинация.  

Образователни проекти, като част от концепцията за развитие на музеен комплекс могат да бъдат реализирани чрез поставяне на информационни табла, закупуване на прожекционни апарати, малки експозиции на документи, снимки, самолетни части и др.

Разполагането на малки атракциони (тематични съоръжения, прожекции и възстановка на събития и др.) насочени към детската таргет група и свързването им с велоалеи ще окажат и възпитателен ефект, какъвто последните години не е търсен или целен от страна на заинтересованите страни в българското общество. 
За постигане на целите и като резултат от изложеното могат да бъдат изведени следните дейности за постигане на приоритета:
1.1.2.1. Обособяване на музейни експонати;
1.1.2.2. Закупуване на аудиовизуална техника и пресъздаване на събития свързани с миналото на българската авиация;
1.1.2.3. Разполагане на тематични съоръжения за деца;
1.1.2.4. Разполагане на информационни табла, експозиции на материали, документи, снимки и др.
1.1.2.5. Създаване на сайт с цел популяризиране на музея;
1.1.2.6. Обособяване на клубове, свързани с авиацията и провеждане на състезания;
1.1.2.7. Изграждане на подходяща комуникационна инфраструктура;
1.1.2.8. Ремонт на съществуващите сгради в парк «Орлите».
1.1.3. Образователен туризъм. Образователния туризъм е пряко следствие от създаване на редица атракциони, експозиции, информационни кампании, пленери и др. събития, свързани със самолетостроенето или с изобразителните изкуства, както и възпитаване в подрастващите на съпричастност и начин на живот, който да хармонизира с естествената природа. 


Не случайно в стратегическите документи на ЕК се предвиждат финансови стимули за изграждане и възпитаване на духовни ценности в поколенията европейци, на които се възлага тежката задача за поетапно цялостно преструктуриране на социално-икономическите отношения в рамките на Европа.


Няма как да бъдат постигнати нито един от заложените стратегически резултати, свързани с подобряване на екологичните системи и хармонично интегрирано развитие на разнообразното, многонационално общество на континента. Интегритет и устойчивост са невъзможни без изграждане на изцяло нов мироглед и стратегическа визия, която да е насочена не към егоистичните нужди на индивида, а към изграждане на екосистемни връзки между човек-общество-естествена и изкуствена среда. Затова третият инструмент е възпитателен и е пряко свързан с отговорно отношение към природните ресурси и запазване на растителните и животински видове.

Като резултат от изложеното могат да бъдат изведени следните дейности за постигане на приоритета:

1.1.3.1.Изграждане на малки атракциони, насочени към опознаване на местните видове флора и фауна.
1.1.3.2. Изграждане на навици, насочени към полагане на доброволни грижи за растения и животни;

1.1.3.3. Провеждане на редица събития - образователни, развлекателни, научно-изследователски, които могат да бъдат и туристически атракции, чрез включването на туриста към дейности, които имат благоприятни въздействие върху различни екосистемни елементи: хранене и лекуване на животни, грижа за растения, скаутски събития, игри и образователни викторини и др.
Приоритет 1 е пряко свързан и с постигане на другите две специални цели:
Прилагане на иновативни подходи за развитие на интегриран туризъм и Развитие на туризма в рамките на Еврорегион „Нишава” и Метрополия София


Музей на авиацията и самолетостроенето, събитията и състезанията, добрата инфраструктура и редицата малки атракциони ще са условие за привличане на туристи не само от София, но и от цялата страна. Ще се създаде база за провеждане на редица съвместни фестивали, състезания, културен обмен и пр. с общините от Еврорегион «Нишава», които дейности активно се насърчават от кохезионната политика на Европейската комисия и напълно съответстват на визията и приоритетите в ТДР 2020, стратегия на ЕС 2020, НКПР, визията за полицентрично развитие на Метрополия София, НПРКТ и др.
Иновативността на подходите, заложени в изпълнение на дейностите по Приоритет 1 се основава на възможността за изграждане на синергетични връзки между: граждани - местни власти - бизнес среди - представители на културната общност - научни среди - герои от войните – представители на спортните среди, с което ще подпомогнем за превръщането на регион Метрополия София в уникален и интересен за най-широк кръг от населението, регион в който отношението към заобикалящите ни екосистеми е хармонично и съпричастно, а това от своя страна ще създаде трайна  устойчивост.
Трупане на знания, създаване на умения и навици, които са насочени към запазване и хармонизиране на отделните екосистеми имат за цел трансформиране мисленето на хората. Загрижеността на хората за природата и постигане на симбиотично съжителство на създадената от човека среда с естествената такава е сред основните цели във всички стратегически планове на ЕК през следващия програмен период.

1.2. Специфична цел 2. Прилагане на иновативни подходи за развитие на интегриран туризъм


Приоритет 2: Селски туризъм



НКПР посочва значението на процесите за постигане на умерено полицентрично развитие в засилване връзките между общинския център и селата. Тези връзки са отразени и в Стратегията за развитие на югозападния район на планиране за 2013-2020. Град Божурище е от ниво 5, което предполага възможности за финансиране на проекти по програми, черпещи ресурс от Земеделския фонд на ЕС.
На територията на община Божурище са разположени общо 10 населени места, от които 1 град – Божурище - център на общината и 9 села – с.Златуша, с.Делян, с.Росоман, с.Мала Раковица, с.Пожарево, с.Гурмазово, с.Пролеша, с.Хераково и с.Храбърско.
Населението по настоящ адрес в общината, според данни от Национална база "Население"  декември 2011 г. е  7809 души. 

	Община  

Божурище
	Общо
	Население под трудоспособна възраст
	Население в трудосп. възраст
	Население  над трудосп. възраст

	
	бр.
	%
	бр.
	%
	бр.
	%
	бр.
	%

	Декември 2011
	7809
	100
	1238
	15,85
	4542
	58,16
	2029
	25,98

	2001г.
	7296
	100
	1131
	15,50
	3970
	54,41
	2195
	30,08


По данни от Националната база "Население" за периода 2001г. – 2011 г. се наблюдава увеличаване на населението с 6,6% , при населението под трудоспособна възраст увеличението е с 8,64 % за 2011 г. спрямо 2001 г.

	община  

Божурище
	Общо
	Население под трудоспособна възраст
	Население в трудосп. Възраст
	Население  над трудосп. Възраст

	
	бр.
	%
	бр.
	%
	бр.
	%
	бр.
	%

	2011
	7809
	100
	1238
	15,9
	4542
	58,1
	2029
	26

	2010
	6966
	100
	1110
	15,9
	4095
	58,8
	1761
	25,3

	2009
	6463
	100
	1052
	16,3
	3821
	59,1
	1590
	24,6

	2008
	6716
	100
	1026
	15,3
	3999
	59,5
	1691
	25,2

	2007
	7177
	100
	1063
	14,8
	4182
	58,3
	1932
	26,9

	% съотношение 2011г.-2007г.
	632
	8,8
	175
	16,5
	360
	8,6
	97
	5


В центъра на общината – гр. Божурище, живеят 5072 д. – 68 % от общото население на общината. 

	Населено място
	Брой на населението по постоянен адрес

	гр.Божурище
	5072

	с.Златуша
	73

	с.Мала Раковица
	3

	с.Пожарево
	200

	с.Росоман
	22

	с.Пролеша
	499

	С.Хераково
	418

	с.Храбърско
	470

	с.Гурмазово
	302

	с.Делян
	6

	Всичко за общината
	7065


Увеличението на населението е в резултат на благоприятните демографски процеси. 

Съществуват трайни тенденции за миграция към общината, свързани с местоживеене и избор на работа. В процеса на механично движение по-голямата част от мигриращото население се насочва към общинския център.

Коефициентът на раждаемост (живородени деца на 1000 д. от населението) се движи в рамките на  7.4 процента.

По демографски показатели: брой население, категория, възрастов коефициент, прираст, населените места могат да се групират в три групи:
Гва група - общински център - град Божурище - с население 5072 души (по данни на ЕСГРАОН за 2012, вкл. лица с постоянен адрес на територията на общината) попада в групата на много малките градове. Характеризира се с възпроизводствен потенциал, осигуряващ нормално възпроизводство на населението, висок дял на трудоспособните контингенти и сравнително високо образователно ниво на населението.
ІІра група - малки села - Пролеша, Хераково, Храбърско, Пожарево, Гурмазово -с възпроизводствен потенциал, с невисок дял на трудоспособните контингенти и със добра образователна характеристика на населението.
ІІІта група - останалите населени места - много малки села с ограничено по брой и висока степен на образование население, без възпроизводствен потенциал, с траен отрицателен естествен прираст.
И за трите групи, значим се очертава другият компонент - механичният прираст и временното пребиваващо население.
Този компонент и в близка перспектива ще продължи да оказва благоприятно проявление в подобряване демографските показатели на населените места.

Транспортните и коминикационни връзки са сравнително добри с населените места от втора група и с малките села Росоман, Златуша и Делян ( намиращи се на третокласен път София-Брезник), които се отличават с привлекателен полупланински релеф и горски масиви .
Разпределение на залесена площ от горския фонд по землища (по данни за 2012г. от Горскостопански  участък “Сливница”) :

Делян – 1040 дка



Храбърско – 1247 дка

Златуша – 2186 дка


Хераково – 797 дка

Мала Раковица – 1259 дка

Пожарево – 495 дка

Росоман – 1373 дка



Гурмазово – 243 дка

Залесената площ от горския фонд за територията на община Божурище е общо 8640 дка  или 40% от площта на горския фонд. Преобладават равнинния релеф и незалесена площ (голини, сечища, пожарища) - 12922 дка.

През територията  на общината протичат незначителни водни потоци – реките: Беличка, Гурмазовска и Пожаревска. Съществуват 3 броя микроязовира с обща площ 156 дка, от които два се стопанисват от общината и един от държавно предприятие „Напоителни системи”.

В селата, като цяло липсва изградена туристическа инфраструктура и няма места за настаняване, с изключение на Хотел в село Пролеша.


Село Мала Раковица попада изцяло в зоната на влияние на район Банкя(СО) и няма изградена комуникационна и транспортна връзка с общинския център.

На територията на общината няма минерални извори.
От етнографска гледна точка интерес биха представлявали традиционни форми на фолклор, които са характерни за цялото Софийско поле, но няма изявена особеност с регионално или национално значение за развитие на туризма.

На територията на селата слабо са проучени местностите евентуално с историческо и археологическо значение, които биха представлявали атракция. В село Пролеша има възстановена «Римска чешма», в село Хераково – непроучени останки от отбранително средновековно съоръжение, в село Пожарево – църква със стенописи на Август Розентал, които следва да бъдат реставрирани. 
, 

Необходимо е задълбочено проучване на районите около селата с оглед богатото историческо наследство на българските земи.

Не се наблюдават защитени растителни и животински видове, нито в общината има зони, попадащи в «Натура 2000». Интерес може да представлява единствено «Дивия божур», който за съжаление е почти изчезнал. Следователно са необходими повече усилия по отглеждане и разпространение на това цвете, което е един от символите на общината.
1.3. Специфична цел 2. Прилагане на иновативни подходи за развитие на интегриран туризъм


Приоритет 3: Спортно-развлекателен туризъм

Съчетаването на селски със спортен туризъм би създало повече разнообразни форми за атрактивно и пълноценно  прекарване на свободното време от всички възрастови групи по интереси.
В Националната стратегия за развитие на физическото възпитание и спорта 2012-2022г. (НСРФВС) е развита главна стратегическа цел: „утвърждаването на физическото възпитание, спорта и социалния туризъм като средство за подобряване на здравето и физическата годност на населението, максимално разширяване дела на обхванатите в организирания спорт за всички от разнообразни социални групи, както и издигане на спортния престиж на нацията на световно равнище”  и две под-цели:

„• модернизация на спортната инфраструктура, която да задоволява потребностите на населението от системни занимания с физически упражнения и спорт, както и да осигурява условия за подготовка и постигане на високи спортни резултати; 

•  усъвършенстване  на  Националната  система  за  физическо  възпитание  и  спорт  в съответствие с водещите европейски практики с оглед насърчаване на физическото възпитание на гражданите и стимулиране на спорта за високи постижения.”

В стратегията са вменени различни задължения на общините за подобряване на здравето и физическата дееспособност на местните общности: като пълноценно и рационално използване на материалната спортна база от всички граждани; активна организаторска и информационна дейност за привличане на най-широки кръгове от населението към здравословен и активен начин на живот; активна подкрепа на спортни и обществени сдружения за провеждане на всички форми на двигателна активност - туризъм, активен отдих сред природата и др.” 

Именно активния отдих на село, съчетан с прилагане на различни атрактивни програми би допринесло за практическо постигане на стратегическата визия в НСРФВС. 
Съобразно посочените по-горе демографски, географски и комуникационни характеристики, в селата могат да бъдат развивани различни форми на индивидуален селски и съчетан с него спортен туризъм, свързани с дребни атракции:

1.3.1. Изграждане на екопътеки;

1.3.2. Конна езда;

1.3.3. Програми, демонстриращи обикновения бит, нехарактерен за урбанизираното общество при индивидуални или групови посещения в къщи за гости;

1.3.4. Риболов;

1.3.5. Изграждане на атракционни зони и паркове, свързани със занаятчийство, етнографски традиции, местна флора и фауна и др.;

1.3.6. Развитие на различни форми на био-кулинарен туризъм, чрез изграждане на подходяща инфраструктура и сътрудничество с мрежови структури и браншови организации;

1.3.7. Изграждане на спортни съоръжения на открито;

1.3.8. Провеждане на събития;

1.3.9. Изграждане на инфраструктура за велокрос;

1.3.10. Обособяване на интегрирани велоалеи и места за активен отдих в общинския център и селата по маршрути.

1.4. Специфична цел 3. Развитие на туризма в рамките на Еврорегион Нишава  и Метрополия София


Приоритет 4: Етнографски и фестивален туризъм


Благодарение на активните включвания на читалищата, партнирането с различни организации и сдружения с нестопанска цел, осигуряване финансирането на дейности, свързани с подобряване на инфраструктурата и изграждане на нова ще спомогне за оформянето на среда, която ще позволява провеждане на различни фестивали в областта на етнографията, изкуствата и др. при широко участие на местната общност и гости от страната и чужбина. Божурище не разполага с достатъчно сцени и сгради, които да позволяват това, следователно част от дейностите са свързани със строителство. 

Участието на децата в провеждането на различни събития оказва възпитателно влияние, което е от основно значение за развитие на хармонично общество.
Дейностите по изпълнение на приоритета са следните:

1.4.1. Изграждане сцена на открито;

1.4.2. Изграждане на многофункционална зала;

1.4.3. Провеждане на фестивали;

1.4.4. Провеждане на концерти;

1.4.5. Организиране на етнографски експозиции, демонстрации на традиционни занаяти и др.
Прилагане на иновативни подходи за развитие на селски и спортен туризъм:

( Промотиране на туристически продукти чрез публично-частни партньорства и сътрудничество в рамките на метрополия София;

( Запознаване на местното население с ползите от развитието на туризма и ангажиментите, които трябва да се поемат;

( Активизиране на диалога и координацията в сферата на туризма с общините от Еврорегион «Нишава»;

( Създаване на интернет общества с демонстриране привлекателността на селските райони и свързани форми на туризъм.

(  Насърчаване създаването и организацията на териториални обществени туристически и спортни клубове по места. Широко включване на училищата, читалищата, детските градини и администрацията в организация и провеждане на различни събития.
     (  Засилване на интеграционните връзки между селата и общинския център, чрез: изграждане на обща инфраструктура, позволяваща съчетание на различни форми на туризъм, насърчаване активно гражданско участие в рекламиране на населените места и местните атракции, както и масово включване в различни събития и прояви.
     (    Изграждане на общински туристически информационен център

· Привличането на туристите в категорията не само на  зрители, но и на участници.

2. Ресурсно осигуряване 

Ресурсното осигуряване на програмата за развитие на туризма в община Божурище включва планиране на необходимите средства, специалисти и експерти за изпълнение на набелязаните дейности.  

2.1. Организационно осигуряване
Организационното осигуряване на програмата обхваща публичност на инициативите и широко партниране със съседни общини, неправителствен сектор и гражданите.
Участие в сдружения с други общини и организации за обмяна на опит и добри практики в сферата на туризма е с основно значение, имайки предвид ТДР 2020 и значението, което се отделя на партньорските връзки с всички заинтересовани страни. 
2.2. Инвестиционно осигуряване
Инвестиционните ресурси за дейностите на програмата ще бъдат осигурени от външно финансиране и собствени източници.
Външното финансиране обхваща привличане на български и чужди инвеститори, включително  форми на партньорство. Освен това ще се кандидатства по различни програми за осигуряване на средства от фондовете на Европейския съюз и други донорски организации. 

3. Очаквани резултати

3.1.Очаквани резултати по приоритет 1: Културно-исторически туризъм и образователен туризъм
Създаването на инфраструктура, която ще позволи провеждане на събития в рамките на ЛоКуС "Велика София" ще позволи за полицентричното разгръщане на столицата към периферията, което пряко ще се отрази в многообразни сфери на социалния и икономически живот. Поднасянето на информацията, свързана с нашето славно минало със съчетание на различни инструменти – интерактивност, експониране, организиране на събития и др., с активното участие на «зрителите», посредством всички съвременни технически и организационни способи ще привлича интереса на различни целеви групи, които биха се насочили към територии, които са атрактивни. 

Обвързването на музей на самолетостроенето с образователни и научни събития не само ще популяризира Божурище като люлка на смолетостроенето, но ще окаже положителен ефект върху бъдещите поколения, които ще бъдат научени да се гордеят и да пазят културно-историческото наследство на нацията. Бъдещето на образованието е в смесените форми на натрупване на знания чрез интегриране на инструменти от сферите на науката, изкуството, възпитанието, националната памет и др., като изграждането на подобен комплекс ще оказва дългосрочно влияние върху поколения българи и ще допринася за културното многообразие на европейската общност.
Популяризацията на творчеството на Нерон, провеждането на редица пленери, изложби и др.подобни събития също ще окаже ползотворно влияние със силен възпитателен ефект, не само по отношение на местната общност. Образование чрез изкуство ще развива нови по-качествени поколения граждани, които се стремят към духовното и творческо начало, не към материалното и пошло битие.

Допълнително, събитията свързани или с авиацията, или с изобразителни изкуства,  ще подкрепят Столицата в кандидатурата й за културна Столица на Европа и ще са база за изграждане на нова екосреда,  за създаването на която се апелира в стратегическите документи на ЕК за периода до 2020 г.


Синергетиката на дейностите по запазване на паметта на нацията, развитие на духовните ценности и творческото начало, както и възпитанието на подрастващите по нов начин, изграждащ навици и отговорности към живата планета, част от която сме всички ние, всъщност ще повиши благосъстоянието на местната общност и ще подпомогне трансформационните процеси в ЕС.

3.2.Очаквани резултати по приоритет 2: Селски туризъм

Полицентризмът предполага балансирано развитие не само на градските агломерации, но и на всички свързани с тях територии. Близостта на селата на общината със Столицата, предполага добра комуникационна обезпеченост и едновременно предлага среда, която напълно откъсва всеки един потенциален посетител от технологичното и натоварено ежедневие. Изграждането на атракциони и провеждането на събития, пропагандиращи един хармоничен и близък до естествената природа живот ще окаже изключително ползотворно влияние не само върху здравословното, но и творческо развитие на всеки един човек, дръзнал да почива сред природата. Положително влияние ще има и пряко върху материалното състояние на населението, което предлага туристически услуги от селски тип, което от своя страна ще изпълни и националните приоритети за периода до 2020 г. 
3.3. Очаквани резултати по приоритет 3: Спортно-развлекателен туризъм

Здравето е приоритет на държавата с постоянно значение. Развитието и популяризацията на масовия спорт има своето значение не само върху местните общности, но и всеки гост, който може да се включи в провеждани събития на територията на общината.  Съчетаването на селски и спортен туризъм ще привличат най-разнообразни таргет групи, което би оказало положително възпитателно влияние с оглед постигане на специфичните цели за интегрираност, което пък ще гарантира устойчивост.

Божурище като дестинация за развитие на активен спорт е една постижима средносрочна цел, имайки предвид близостта със Столицата и изградената до момента инфраструктура: конна база, игрища за плажен волейбол, футболни игрища в Хераково и Пролеша, спортна волейболна зала, зала за бойни изкуства, фитнес.

Провеждането на различни спортни събития и към момента привлича туристи: състезания по конен спорт, по плажен волейбол и тенис и др.

3.4. Очаквани резултати по приоритет 4: Етнографски и фестивален туризъм
„Единни в многообразието” е мотото, което представя Европа като континент с множество различни традиции и езици, но също и с общи ценности. Интегрирането със съседните ни народи, в случая близостта до Сърбия чрез Еврорегион „Нишава”, както и общият проект с община Сурдулица, представляват основа за разгръщане на бъдещ етнографски и фестивален туризъм. Демонстрацията на традиции, участие на различни групи, обхващащи всички възрасти ще подпомогнат интеграционните процеси и ще запазят във времето многообразието.

 Изпълнението на всеки проект трябва да бъде придружен с различни популяризационни инструменти, като: изработени рекламно-информационни (флаери, брошури, дипляни и др.) и видео материали, представляващи възможностите за туризъм и отдих; презентиране на Община Божурище, като туристическа дестинация в специализирани български и чуждестранни сайтове; при подобряване на туристическата инфраструктура сключване на договори с туроператорски фирми за организиране на екскурзии; участия в панаири и изложения в България и чужбина за представяне на възможностите за туризъм; публикации в специализирани списания за туризъм и отдих и др.

Приложение №1

ПЛАН ЗА ДЕЙСТВИЕ 

ПО РЕАЛИЗАЦИЯ НА ПРОГРАМАТА ЗА РАЗВИТИЕ НА ТУРИЗМА В ОБЩИНА БОЖУРИЩЕ
	Приоритет
	Дейности
	Източник на финансиране 
	Отговорник
	Срок до:

	Приоритет 1: Културно-исторически туризъм  и образователен туризъм.

	Дейности за запазване и популяризиране творчеството на Нерон

	
	1.Реставриране на стенописите на Казаков – да се искат целеви средства от държавния бюджет по линия на Министерство на културата, както и средства от други организации, вкл. по програми към ЕК.


	Проекти по програми

Национален бюджет

Общински бюджет


	Общинска администрация

Министерство на културата

Общински съвет


	2014г.

	
	2.Популяризиране творчеството на Нерон

	Проекти по програми 

Общински бюджет
	Общинска администрация

Общински съвет
	постоянен

	
	3.Организиране дни на Казаков, отбелязвани чрез различни събития: пленери, изложби, конкурси, образователни тематични кръжоци и др. вкл. в рамките на Метрополия София и Еврорегион «Нишава»

	Общински бюджет

Проекти по програми
	Общински съвет

Общинска администрация
	Постоянен 

	
	4. Изработване на общи културни календари с общините от сдружение Център.


	-
	Общинска администрация

Сдружение Център
	постоянен.

	
	Дейности за популяризация на историческото наследство на общината, чрез атракции и експозиции, посветени на авиацията и самолетостроенето

	
	1. Обособяване на музейни експозиции


	Проекти по програми
	Общинска администрация
	2020г.

	
	2. Закупуване на аудиовизуална техника и пресъздаване на събития, свързани с миналото на българската авиация
	Проекти по програми
	Общинска администрация
	2016 г.

	
	3. Разполагане на тематични съоръжения за деца;


	Общински бюджет

Проекти по програми
	Общински съвет

Общинска администрация
	2016 г.

	
	4. Разполагане на информа-ционни табла, експозиции на материали, документи, снимки и др.


	Общински бюджет

Проекти по програми
	Общински съвет

Общинска администрация
	2020 

	
	5. Създаване на сайт с цел популяризация на музея;


	Проекти по програми
	Общинска администрация
	2020 г.

	
	6. Обособяване на клубове, свързани с авиацията и провеждане на състезания;


	Проекти по програми
	Общинска администрация

Читалища и училище „Летец Хр. Топракчиев”
	2016 г.

	
	7.   Изграждане на подходяща комуникационна инфраструк-тура.
	Общински бюджет

Проекти по програми
	Общински съвет

Общинска администрация
	2020

	
	8. Ремонт на съществуващите сгради в парк «Орлите».


	Проекти по програми
	Общинска администрация
	2020

	
	Образователен туризъм

	
	1. Изграждане на малки атракциони, насочени към опознаване на местните видове флора и фауна.


	Проекти по програми 
	Общинска администрация
	постоянен

	
	2. Изграждане на навици, насочени към полагане на доброволни грижи за растения и животни;


	Проекти по програми

Делегирани бюджети
	Училища, детски градини и читалища
	постоянен.

	
	3. Провеждане на редица събития- образователни, развлекателни, научно-изследователски
	Общински бюджет

Делегирани бюджети
	Общински съвет

Училища, читалища, детски градини
	Постоянен

	Приоритет 2: Селски туризъм 

Приоритет 3: Спортно-развлекателен туризъм

Интегрирани спортен и селски туризъм 
	1. Изграждане на екопътеки;


	Проекти по програми

Общински бюджет
	Общинска администрация

Общински съвет
	2015г.

	
	2. Конна езда и свързани спортове, обучение или атракциони;


	Проекти по програми

Общински бюджет/ други средства 
	Общинска администрация

Концесионера на конна база „Крум Лекърски”
	постоянен

	
	3. Програми, демонстриращи обикновения бит, нехарактерен за урбанизираното общество при индивидуални или групови посещения в къщи за гости.


	Общински бюджет

Делегиран бюджет/  донорски програми
	Общинска администрация

Читалища/

Общински съвет
	постоянен

	
	4. Спортен Риболов.


	-
	Общинска администрация


	постоянен.

	
	5. Изграждане на атракционни зони и паркове, свързани със занаятчийство, етнографски традиции, местна флора и фауна и др.


	Общински бюджет

програми
	Общински съвет

Общинска администрация
	2018г.

	
	6. Развитие на различни форми на био-кулинарен туризъм, чрез изграждане на подходяща инфраструктура и сътрудничество с мрежови структури и браншови организации.


	Общински бюджет

Програми/делегирани бюджети
	Общински съвет/Читалища/Общинска администрация
	постоянен

	
	7. Изграждане на спортни съоръжения на открито.


	Общински бюджет

Проекти по програми
	Общински съвет

Общинска администрация
	постоянен

	
	8. Провеждане на събития, свързани с определени етнографски или природни дадености/особености.
	Общински бюджет

Проекти по програми

Делегирани бюджети
	Общински съвет

Общинска администрация/ читалища
	постоянен

	
	9. Изграждане на инфраструктура за велокрос


	Проекти по програми


	Общинска администрация
	2020

	
	10. Обособяване на интегрирани велоалеи и места за активен отдих в общинския център и селата по маршрути.
	Проекти по програми


	Общинска администрация
	2020

	Приоритет 4: Етнографски и фестивален туризъм.


	1. Изграждане сцена на открито;


	Проекти по програми
	Общинска администрация
	2020

	
	2. Изграждане на  много-функционална зала;


	Проекти по програми
	Общинска администрация
	2020 

	
	3. Провеждане на фестивали;


	Проекти по програми

Общински бюджет

Делегирани бюджети

Донорски програми
	Общинска администрация

Читалища

Общински съвет

Училища и детски градини
	постоянен

	
	4. Провеждане на концерти;


	Проекти по програми

Общински бюджет

Делегирани бюджети

Донорски програми
	Общинска администрация

Читалища

Общински съвет

Училище и детски градини
	постоянен

	
	5. Организиране на етнографски експозиции, демонстрации на традиционни занаяти и др.


	Проекти по програми

Общински бюджет

Делегирани бюджети

Донорски програми
	Общинска администрация

Читалища

Общински съвет

Училище и детски градини
	постоянен


Приложение №2

SWОT анализ

Ползвана е методика на SWAT анализ на Асоциация на Европейския университет за хотелиерство и управление на туризма, с точкова система на оценки: 1 е най-ниска, а 5 най-висока по показатели при определяне на силни страни и възможности, а при слабите страни и заплахите, оценката е обърната, съобразно степента на риска. Силните страни и възможностите се оценяват при крайния сбор с положителен знак, а слабите страни и заплахите с отрицателен. Търси се средно съотношение между силни-слаби страни; заплахи- възможности.

Възможностите и заплахите са съобразени с бъдещата визията и местоположението на общината, както и с новите възможности за финансиране на дейности по донорски програми.

	I. Силни страни
	Бални оценки от 1 до 5

	Природни дадености
	

	1.  Уникална и съхранена природна среда(растителни и животински видове,климат, резервати);
	1

	2.  Наличие на защитени територии
	1

	3.  Наличие на геотермални извори.
	1

	4.  Чистота на природата
	5

	5. Климатични особености (годишни температурни колебания, активност на земни пластове, застрашеност от природни бедствия и др.подобни)
	5

	6. Наличие на горски фонд;
	2

	7. Близост до големи водни басейни
	1

	8. Възможност за планински и ски туризъм (релеф).
	1

	Местоположение, традиции и национално туристическо значение на общината 

	9.  Добро стратегическо местоположение до големи градски и туристически центрове.
	5

	10.  Формирането и утвърждаването общината като национален и международен център за спорт, отдих, културен и образователен туризъм.
	3

	11. Уникален културно-исторически център (самолетостроене)
	5

	12. Наличие на туристически център с национално значение.
	1

	13. Наличие на балнео-курортна база.
	1

	14. Богати културно-исторически и образователни традиции.
	3

	15. Културен център с устойчиви традиции (читалище „Хр. Ботев 1934”)
	4

	16. Занаяти, кулинарни особености, етнографски и фолклорни традиции
	3

	Инфраструктура

	17.Добра екотуристическа инфраструктура.
	2

	18. Стратегическо разположение – пътища от националната пътна инфраструктура.
	5

	19. Транспортни и комуникационни връзки
	5

	20. Спортни съоръжения от регионални или национално значение (конна база)
	2

	21. Спортни съоръжения от местно значение(игрища по плажен волейбол, спортни зали)
	4

	22. Места за настаняване
	1

	23. Заведения за обществено хранене
	2

	24. Търговски вериги и заведения за забавление
	1

	СОЦИАЛНО-ИКОНОМИЧЕСКИ И РЕСУРСНИ ХАРАКТЕРИСТИКИ

	25.Сравнително добре развити предприятия.
	4

	26.Зони за икономически растеж (Икономически парк София-Божурище)
	5

	27.Нови инвестиции в сферата на туризма и туристическата инфраструктура.
	1

	28.Проекти свързани с туризма
	4

	Средна оценка:
	2.78

	ОБЩ СБОР:
	75

	I. Слаби страни
	

	1.  Изоставане на развитието на техническата инфраструктура спрямо темповете на застрояване на новите зони за туризъм.
	-3

	2.  Ниска квалификационна степен на местната работна сила в областта на туризма.
	-4

	3.  Ниско равнище на туристическия маркетинг в Общината.
	-5

	4. Ниски нива на маркетинга в дребните и средните предприятия.
	-3

	5.  Липса на изградена туристическа инфраструктура (атракциони, музеи, археологически обекти, сгради с исторически значение, паметници на културата)
	-5

	6.  Липса на обособен Туристически информационен център
	-5

	7.  Електронна инфраструктура (Електронен сайт с туристическа насоченост;публичен интернет, ГИС портал и др.)
	-5

	8. Липса на събития- фестивални, пленери, изложби, концерти и др.
	-4

	9. Спортни състезания и събития (конен спорт, плажен волейбол, местни спортни прояви)
	-3

	10. Включване на училищата и детските градини в прояви свързани с възпитаване на навици към запазване и грижа за природата
	-4

	11. Гражданска активност (скаутски движения, инициативи по засаждане на растения, грижи за животни и др.)
	-4

	12. Опазване на околната среда(разделно събиране на отпадъци, почистване от отпадъци, запазване на природата и др.)
	-4

	13. Екологична култура на населението
	-4

	Средна оценка:
	-4.07

	ОБЩ СБОР:
	-53

	II.  Възможности
	

	1. Превръщане на туризма в устойчива индустрия 
	4

	2.  Привличане на инвестиции за развитие на всички видове туризъм
	4

	3.  Развитие на туризма с привличане на международни участници
	3

	4.  Изграждане на нова и разширяване на съществуваща техническа инфраструктура.
	4

	5.  Създаване на устойчива екологична среда.
	5

	6.  Разнообразяване на формите на туризъм.
	5

	7. Интегрирани подходи в развитието на туризма.
	5

	Средна оценка:
	4.28

	ОБЩ СБОР:
	30

	IV.  Заплахи
	

	1.  Несигурни транспортни връзки
	-3

	2.  Нестабилност (сезонност) на туристическото търсене
	-5

	3.  Финансова необезпеченост на инвестиционните проекти
	-3

	4.  Изтичане на човешки ресурси
	-4

	5. Забавяне в повишаването на качеството и разнообразието на туристическия продукт
	-4

	6.  Нестабилна екологична ситуация и промяна параметрите на околната среда
	-2

	7. Законодателни пречки
	-3

	8. Лошо програмиране и неяснота в национални стратегически планове
	-4

	9. Административен капацитет
	-3

	7. Липса на средства за комуникационни връзки и поддръжка на инфраструктурни обекти
	-4

	8. Отказ за финансиране на подадени предложения по оперативни програми
	-3

	Средна оценка:
	-4.75

	ОБЩ СБОР:
	-38


Видно от анализа, Община Божурище няма характеристики на туристическа дестинация. Но при подход чрез интегрирани политики за развитие на туризма е възможно постигане на резултати, които да превърнат общината в сравнително атрактивно място.

Етнографски и фестивален туризъм








Селски туризъм





Спортно-развлекателен 








Културно-исторически туризъм и


образователен туризъм


;








Развитие на туризма в рамките на Еврорегион „Нишава”  и Метрополия София





Прилагане на иновативни подходи за развитие на интегриран туризъм








Развитие на туризма в рамките на ЛоКуС «Велика София»








Божурище - подкрепящ, устойчив и интегриран културно-туристически  център на Столицата.

� � HYPERLINK "http://liternet.bg/publish4/datanasov/neron.htm" �http://liternet.bg/publish4/datanasov/neron.htm�


       � http://pantonov.com/thoughts/assen_jordanoff_bg.php


� � HYPERLINK "http://www.bozhurishte.bg/?action=static&id=157&do=60" �http://www.bozhurishte.bg/?action=static&id=157&do=60�





� � HYPERLINK "http://www.bozhurishte.bg/?action=static&id=164&do=61" �http://www.bozhurishte.bg/?action=static&id=164&do=61�


� � HYPERLINK "http://m.24chasa.bg/Article.aspx?Id=1399278" �http://m.24chasa.bg/Article.aspx?Id=1399278�


�� HYPERLINK "http://bg.wikipedia.org/wiki/%D0%90%D0%B2%D0%B3%D1%83%D1%81%D1%82_%D1%84%D0%BE%D0%BD_%D0%A0%D0%BE%D0%B7%D0%B5%D0%BD%D1%82%D0%B0%D0%BB" �http://bg.wikipedia.org/wiki/%D0%90%D0%B2%D0%B3%D1%83%D1%81%D1%82_%D1%84%D0%BE%D0%BD_%D0%A0%D0%BE%D0%B7%D0%B5%D0%BD%D1%82%D0%B0%D0%BB�





� � HYPERLINK "http://www.strategy.bg/StrategicDocuments/View.aspx?lang=bg-BG&Id=713" �http://www.strategy.bg/StrategicDocuments/View.aspx?lang=bg-BG&Id=713�

